Regionsudvalgets udtalelse om "Kommissionens forslag til Europa-Parlamentets og Rådets afgørelse om et fællesskabshandlingsprogram til fremme af medlemsstaternes samarbejde om bekæmpelse af social udstødelse"

(2001/C 144/15)

REGIONSUDVALGET har -

under henvisning til Kommissionens forslag til Europa-Parlamentets og Rådets afgørelse om et fællesskabshandlingsprogram til fremme af medlemsstaternes samarbejde om bekæmpelse af social udstødelse [KOM(2000) 368 endelig (2000/0157 (COD)],

under henvisning til Rådets beslutning af 24. juli 2000 om i henhold til EF-traktatens artikel 265, stk. 1, og artikel 137 at anmode om Regionsudvalgets udtalelse,

under henvisning til Regionsudvalgets formands beslutning af 3. august 2000 om i henhold til forretningsordenens artikel 39 at henvise udarbejdelsen af den pågældende udtalelse til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til Regionsudvalgets udtalelse CdR 84/2000 fin, punkt 2, af 14. juni 2000 om Kommissionens meddelelse - Skabelse af et Europa med plads til alle - KOM(2000) 79 endelig(1),

under henvisning til Underudvalg 5's forslag til udtalelse (CdR 302/2000 rev. 1), som blev vedtaget den 23. oktober 2000 med Joan Hanham (UK/PPE) og Tommaso Sodano (I/NI) som ordførere -

på den 36. plenarforsamling af 13.-14. december 2000 (mødet den 13. december) vedtaget følgende udtalelse.

Regionsudvalget

1. bifalder Kommissionens fællesskabshandlingsprogram til fremme af medlemsstaternes samarbejde om bekæmpelse af social udstødelse;

2. tilslutter sig Kommissionens vigtige erkendelse af, at bekæmpelse af social udstødelse først og fremmest er medlemsstaternes samt deres nationale, regionale og lokale myndigheders ansvar(2);

3. bifalder fællesskabshandlingsprogrammets overordnede mål, at fremme samarbejde, der sætter EU og medlemsstaterne i stand til at yde en afgørende indsats for at udrydde fattigdom og social udstødelse ifølge målsætninger, Rådet har vedtaget;

4. er enig i, at metoden til at nå dette mål består i at omsætte disse europæiske retningslinjer til nationale og regionale handlingsplaner gennem fastsættelse af specifikke mål og vedtagelse af foranstaltninger, der tager hensyn til nationale og regionale forskelle, og tværnationalt samarbejde for at forbedre forståelsen og praksis;

5. er enig med Kommissionen i, at de nationale handlingsplaner bør afspejle, at social udstødelse er et multidimensionalt fænomen, og derfor rettes mod adgangen til grundlæggende rettigheder og serviceydelser, herunder til beskæftigelse, social beskyttelse, sundhedsydelser, bolig, uddannelse og kulturtilbud;

6. bifalder konklusionerne fra Det Europæiske Råd afholdt i marts 2000 i Lissabon, hvorefter Fællesskabets strategi for bekæmpelse af social udstødelse bør sigte på:

- at fremme en bedre indsigt i social udstødelse gennem fortsat dialog og udveksling af oplysninger og god praksis på grundlag af alment accepterede indikatorer,

- at sørge for, at fremme af social inddragelse integreres i medlemsstaternes beskæftigelses-, uddannelses-, sundheds- og boligpolitik, og på fællesskabsplan suppleres med foranstaltninger finansieret via strukturfondene inden for den nuværende budgetramme,

- at fastlægge prioriterede foranstaltninger rettet imod særlige målgrupper, idet medlemsstaterne vælger mellem disse foranstaltninger ud fra deres egne særlige forhold og efterfølgende aflægger rapport om deres indsats;

7. understreger vigtigheden af at fremme en bedre indsigt i social udstødelse gennem fortsat dialog og udveksling af oplysninger og god praksis på alle niveauer ved hjælp af alment accepterede indikatorer og under inddragelse af alle nøgleaktører, herunder de lokale og regionale myndigheder, og foreslår, at der udveksles oplysninger og bedste praksis om nye udstødte grupper, såsom personer med manglende IT-færdigheder;

8. understreger den nøglerolle, de lokale og regionale myndighedsniveauer spiller i gennemførelsen af politikker, der er rettet imod udryddelse af fattigdom og social udstødelse, i deres egenskab af:

- ledere af regionale og lokale samfund og nøgleaktører i lokale genopretningspartnerskaber,

- udbydere og formidlere af serviceydelser til samtlige personer i lokalsamfundet,

- katalysatorer for den økonomiske aktivitet og beskæftigelsen,

- vigtige arbejdsgivere, og

- formidlere af lokal information og forskning(3);

9. bifalder intentionen i handlingsprogrammet om at lægge særlig vægt på integrerede, partnerskabsbaserede og aktiverende fremgangsmåder. Som ledere af regionale og lokale samfund og nøgleaktører i lokale genopretningspartnerskaber har de lokale og regionale myndigheder righoldige erfaringer med at udvikle og lede partnerskaber, der involverer offentlige organer, alle relevante aktører, herunder frivillige organisationer og andre samfundsaktører samt den private sektor og andre erhvervsaktører;

10. bifalder den vægt, der lægges på at sikre, at alle aktiviteter, der er omfattet af programmet, er konsistente med fællesskabspolitikker, -instrumenter og -aktiviteter, navnlig ved at etablere relevante mekanismer til at samordne aktiviteterne med relevante aktiviteter på områderne forskning, beskæftigelse, bekæmpelse af forskelsbehandling, ligestilling mellem mænd og kvinder, social beskyttelse, uddannelse og ungdomspolitik, sundhed og Fællesskabets eksterne forbindelser;

11. betoner vigtigheden af at opnå størst mulig synergi mellem de nationale handlingsplaner (indeholdende mål for udryddelse af fattigdom og social udstødelse) og fællesskabsprogrammerne og finansieringsinstrumenterne og påpeger atter en gang, at dette kun kan lade sig gøre, hvis der er en ægte dialog mellem alle nøgleaktører, herunder de lokale og regionale myndigheder;

12. bifalder de overordnede mål, man satte sig i Lissabon om at øge beskæftigelsesfrekvensen fra gennemsnitligt 61 % i dag til 70 % i 2010, at halvere børnefattigdommen inden 2010 og at nedbringe det antal personer, der lever under fattigdomsgrænsen, fra 18 % i dag til 15 % i 2005 og 10 % i 2010, og lægger særlig vægt på, at de tre indsatsområder i handlingsplanen navnlig skal omfatte følgende grupper:

- personer, som er arbejdsløse og ikke er i stand til at deltage på arbejdsmarkedet,

- personer, som er arbejdsløse og ikke er i stand til at deltage på arbejdsmarkedet, fordi de mangler relevante færdigheder og relevant erhvervsuddannelse,

- personer, der er i beskæftigelse, men som har været udsat for social udelukkelse som følge af kortvarig ledighed og/eller lav løn og/eller utilstrækkelige sociale ydelser,

- personer, som ikke er i stand til at deltage på arbejdsmarkedet (f.eks. som følge af sygdom eller omsorgsforpligtelser),

- ældre, som oplever social udelukkelse som følge af utilstrækkelige sociale ydelser/utilstrækkelig pension,

- personer, som er udelukket fra vidensamfundet,

- personer, som er udstødt af arbejdsmarkedet som følge af post-industrialiseringen;

13. understreger, at følgende principper må iagttages i forbindelse med implementeringen af indsatsområde 1 vedrørende analyse af særtræk, årsager, processer og tendenser i forbindelse med social udstødelse:

- værdien af at udvikle nationale, regionale og lokale indikatorer, herunder tværgående indikatorer, for at muliggøre sammenligninger i hele Europa af både national og lokal information,

- vigtigheden af at deles om information på tværs af alle myndighedsniveauer - det lokale, regionale, nationale og europæiske niveau,

- vigtigheden af at sikre, at der udvikles færdigheder, så alle instanser og grupper bliver i stand til at anvende og fortolke fælles indikatorer korrekt og effektivt (med henvisning til det femte FTU-rammeprogram, der har nøgleaktionen "udvikling af det menneskelige forskningspotentiale og den samfundsøkonomiske videnbase");

14. foreslår, at Kommissionen for at lette identifikationen af egnede kvantitative og kvalitative indikatorer (indsatsområde 1) og udveksling af bedste praksis (indsatsområde 2):

- udvikler en EU-database om god praksis, der fremmer social inddragelse, herunder også en database vedrørende nationale, lokale og regionale indikatorer,

- hører Regionsudvalget om denne databases struktur og indhold,

- indhenter oplysninger og statistikker fra sammenslutninger af lokale og regionale myndigheder i medlemsstaterne til brug for opbygningen af denne database(4),

15. betoner vigtigheden af at inddrage lokale og regionale myndigheder i udviklingen og implementeringen af handlingsprogrammet, fordi:

- de lokale og regionale myndigheder kan stille værdifuld viden og erfaringer til rådighed for udvikling af fælles indikatorer for social udstødelse og social inddragelse, herunder også om, hvorledes disse indikatorer passer til den lokale og regionale kontekst,

- de lokale og regionale myndigheder kan give råd og vejledning om, hvorledes EU-retningslinjer omsættes til national og regional politik, ved at fastsætte specifikke mål og vedtage foranstaltninger, der tager hensyn til nationale og regionale forskelle,

- de lokale og regionale myndigheder har værdifulde erfaringer med at implementere strukturfondsprogrammer, hvilket er relevant for målsætningen om at indarbejde bekæmpelse af social udstødelse i beskæftigelses-, uddannelses-, sundheds- og boligpolitikken,

- de lokale og regionale myndigheder har værdifulde erfaringer med tværnationale samarbejdsprojekter vedrørende social udstødelse (f.eks. det tidligere Employment-initiativ);

16. glæder sig over intentionen om at behandle spørgsmål om social udstødelse relateret til det fremvoksende vidensamfund og understreger, at de lokale og regionale myndigheder har en rolle at spille både med hensyn til at gøre disse tjenester tilgængelige for alle grupper af borgere i samfundet og at anlægge et helhedssyn på serviceydelserne i deres område ved at anvende informations- og kommunikationsteknologi til at kommunikere mere effektivt med borgerne, lette deres deltagelse i fritids- og kulturaktiviteter, fremme aktivt medborgerskab og sikre, at borgerne er i stand til at deltage i de demokratiske processer(5);

17. henleder opmærksomheden på, at det samlede budget, Kommissionen foreslår (70 mio. euro over fem år), er utilstrækkeligt, da det er utænkeligt, at det vil kunne dække alle tre indsatsområder og hjælpe medlemsstaterne til at opnå en afgørende effekt med hensyn til at udrydde fattigdommen, og anmoder derfor om, at budgettet forhøjes;

18. betoner vigtigheden af, at alle medlemsstater inddrages i regelmæssig overvågning og evaluering af de nationale handlingsplaner for at vurdere og kommentere de fremskridt, der opnås set ud fra de overordnede europæiske mål og de nationale mål;

19. gentager, at indsatsområderne skal tilgodese byer og landområder ligeligt;

20. anmoder om, at Kommissionen som led i intentionen om at involvere alle parter, der berøres af handlingsprogrammet, har en regelmæssig udveksling af synspunkter med repræsentanter for de lokale og regionale myndigheder (og for ngo'er og arbejdsmarkedets parter, som nævnt i artikel 5, stk. 1);

21. peger på, at de retningslinjer, Kommissionen har udstukket som led i programmet, stiller krav om, at medlemsstaterne rådfører sig med de lokale og regionale myndigheder i forbindelse med udformningen af de nationale handlingsplaner under indsatsområde 1, og anmoder om, at Regionsudvalget drages ind i konsultationen om udviklingen af indikatorer for hele EU (jf. punkt 4 i den politiske aftale i Rådet for Den Europæiske Union af 17. oktober 2000), eftersom for eksempel:

- nogle nationale mål og indikatorer kan være praktiske for en europæisk sammenligning,

- lokale mål og indikatorer kunne videreformidles via en europæisk database om mål og indikatorer,

- de lokale og regionale myndigheders erfaringer med og evne til at indsamle data vil på det praktiske plan have indvirkning på, hvilke data der kan indsamles nationalt, og hvilke der kan indsamles på europæisk plan(6);

22. understreger betydningen af, at Regionsudvalget tager del i den årlige EU-rundbordskonference om social udstødelse, der arrangeres af EU's formandskab;

23. appellerer til Det Europæiske Råd og Europa-Parlamentet om at yde deres bidrag til at sikre, at de lokale og regionale myndigheders rolle anerkendes korrekt på dette politikområde(7).

Bruxelles, den 13. december 2000.

Jos Chabert

Formand for

Regionsudvalget

(1) EFT C 137 af 6.11.2000, s. 47.

(2) CdR 84/2000 fin, punkt 2.

(3) CdR 84/2000 fin, punkt 3.

(4) CdR 84/2000 fin, punkt 17.

(5) CdR 84/2000 fin, punkt 6.

(6) CdR 84/2000 fin, punkt 20.

(7) CdR 84/2000 fin, punkt 18.